Ahmet Dakli

Ahmet Dakli (Elbasan, 15 dhjetor 1879 - 2 tetor 1947) ka qenë nëpunës karriere dhe politikan shqiptar.

 Biografia 
U lind në Elbasan më 15 dhjetor 1879, i biri i Ibrahim Daklit, kryeqehaja i Biçakçinjve. Mësimet fillore dhe të mesme (Ruzhdijen) i mori në vendlindje më 1895. Më 1895-1896 punoi praktikant në zyrën qeveritare të financës në vendlindje. Më 1906 punoi në zyrat e financës të Peqinit dhe më pas dha provime si nëpunës finance në Manastir. Më 1907 u emërua në Manastir zëvendësshef i korrespodencës së vilajetit. Më pas u caktua në zyrat vendore të Elbasanit sërish, ku merr pjesë në shoqërinë "Bashkimi". Ndihmon në Kongresin e Elbasanit dhe qe pjesë e komisionit administrativ të themelimit të Normales. Më 1912 u radhit me çetën e Byshekut kundër xhonturqve.

Më 1912-14 kreu funksionit e këshillitarit në Ministrinë e Financave. Më 1914 u caktua këshilltar i ministrit të Punëve të Brendshme, Aqif pashë Biçakçiut; në fund të atij viti shkoi në Itali nga revolta e Shqipërisë së Mesme. Kryengritësit i sekuestrojnë pasurinë dhe i arrestojnë të vëllanë, Hysenin. Me pushtim-administrimin austro-hungarez, u caktua kryebashkiak i Elbasanit.

Më 1921 si delegat i shoqërive "Përparimi" dhe "Afërdita" merr pjesën në krijimin e Federatës "Atdheu" të Avni Rustemit. Atë dhjetor iu dha portofoli i ministrit të Financave në qeveritë jetëshkurtëra Evangjeli, Koculi dhe Prishtina. Më 23 mars 1923 themeloi dhe drejtoi gazetën "Ura e Shkuminit", organ i grupacionit të qytetarëve të Elbasanit As me beun, as me pashën. Në zgjedhjet e dhjetorit 1923 qe pjesëtar i grupit opozitar të përmendur. Dhjetorin e 1924, me rikthimin e Ahmet Zogut largohet nga Shqipëria dhe qëndroi në Vienë dhe Zara të Dalmacisë, ku zhvillon aktivitete tregtare deri më 1928.

Më 21 mars 1929 u kthye në Elbasan, po atë vit u zgjodh kryebashkiak i Durrësit deri më 1937. Nga 1937 deri më 1939 u zgjodh si kryebashkiak i Elbasanit.

Pas pushtimit italian, internohet më 2 dhjetor 1940 në Firence, kthehet në atdhe pas 10 muajsh. Pas kapitullimit italian u zgjodh deputet më 1943.

Bëhet subjekt i padrejtë i caktimit të një shume arbitrare prej 500 000 frangash nga Ligji i Tatimit të Jashtëzakonshëm më 1945, deri në sekuestrimin e shtëpisë. Në vitin 1947 iu dorëzua vendimi i Komitetit Ekzekutiv të Elbasanit për sekuestrimin e shtëpisë duke iu dhënë një afat 15 ditor. Në shenjë proteste ndaj këtij vendimi arbitrar dhe regjimit komunist u vetëvra në shtëpi, 2 ditë para skadimit të afatit të sekuestros, më 2 tetor 1947.

 Referime 

Kategoria:Biografi shqiptare
Kategoria:Lindje 1875
Kategoria:Vdekje 1947
Kategoria:Ministra të Financave të Shqipërisë
Kategoria:Botues shqiptarë
Kategoria:Kryetarë të Bashkisë së Elbasanit
Kategoria:Kryetarë të Bashkisë së Durrësit
Kategoria:Njerëz nga Elbasani
Kategoria:Vetëvrasje në Shqipëri